KAMART:เข้าสู่ช่วงเก็บเกี่ยวผลกำไร แนะนำซื้อราคาเป้าหมาย 9.00 บาท
KAMARTแนวโน้มยังไปได้ดีในช่วงที่เหลือของปีนี้ โดยเมื่อแบรนด์เป็นที่รู้จักและมีช่องทางการจำหน่ายจำนวนมากขึ้นก็ช่วยให้ยอดขายและกำไรขยายตัวได้ดีขึ้น
6 มิ.ย. 2559

บล.ดีบีเอสฯระบุในบทวิเคราะห์วันนี้ (6 มิ.ย.) ว่า บริษัท คาร์มาร์ท จำกัด (มหาชน) หรือ KAMARTแนวโน้มยังไปได้ดีในช่วงที่เหลือของปีนี้ โดยเมื่อแบรนด์เป็นที่รู้จักและมีช่องทางการจำหน่ายจำนวนมากขึ้นก็ช่วยให้ยอดขายและกำไรขยายตัวได้ดีขึ้น และผลประกอบการจะมีเสถียรภาพมากขึ้น รวมทั้งบริษัทเองก็พัฒนาและนำเข้าผลิตภัณฑ์ใหม่ๆ เพื่อตอบสนองความต้องการของผู้บริโภคด้วย
บริษัทมีแผนที่จะออกผลิตภัณฑ์ใหม่ราว 150-200 รายการและอาจจะเพิ่มแบรนด์ใหม่อีก 1-2 แบรนด์เพื่อรักษาส่วนแบ่งตลาดที่มีอยู่และเพิ่มโอกาสในการขยายส่วนแบ่งตลาดให้มากขึ้น สำหรับในต่างประเทศ ปัจจุบันมีสาขาของตนเองทั้งหมด 12 สาขา และขายสินค้าใน Modern Trade 3 ประเทศ (มาเลเซีย, กัมพูชา และลาว) บริษัทมีแผนขายจุดจำหน่ายใน Modern Trade ต่างประเทศมากขึ้นในปี 59 เช่น ร้านวัตสันในมาเลเซีย สิงคโปร์, ร้านการ์เดียนและอิออนในเวียดนาม, ร้านซิตี้มาร์ทในเมียนมาร์ เป็นต้น
บริษัทเข้าสู่ช่วงเก็บเกี่ยวผลกำไร โดยคาดว่าการตั้งสำรองด้อยค่าในสินทรัพย์จะไม่ได้เข้ามารบกวนผลประกอบการอย่างในช่วง 2 ปีที่ผ่านมา ทำให้ความสามารถในการทำกำไรของบริษัทดีขึ้นได้อย่างมีนัยสำคัญในปีนี้ และเติบโตได้ต่อเนื่องในปี 60 ประมาณการในเบื้องต้นว่าบริษัทจะมีกำไรสุทธิ 255 ล้านบาท (EPS : 0.39 บาท/หุ้น) เติบโต 21% เทียบช่วงเดียวกันของปีก่อน  และขยายตัวได้ต่อ 25% ในปี 60 โดยมาจากยอดขายในประเทศและต่างประเทศที่เพิ่มขึ้น
ในเชิงกลยุทธ์ แนะนำซื้อ โดยหากให้เป้าหมาย P/E เป้าหมายที่ 23 เท่า (เท่ากับค่าเฉลี่ยของ EPS Growth ในปี 59-60) จะได้ราคาเป้าหมาย KAMART ปี 59 เท่ากับ 9 บาท ซึ่งมี Upside จากราคาปัจจุบัน 12.5% และคาดการณ์ Dividend Yield ที่ 3.5% รวมเป็นอัตราผลตอบแทนทั้งหมด 16%
 